Galicismos en anglés

Os **galicismos en anglés** los ha iu amprando esta luenga en diferents periodos d'a suya historia, pero principalment o periodo de dominio normando d'Anglaterra, cuan bi habió una clase dirichent francofona provinient de Normandía y que charraba o anglo-normando, una luenga d'Oïl codialectal con o francés antigo. D'esta traza muitos galicismos reflectan o feudalismo y a vida d'os que vivioron en ixe sistema: cargos, lechislación, politica, terminolochía militar medieval, construccions propias d'o feudalismo, oficios medievals, l'alimentación d'a clase dirichent, constituindo tot un superstrato lingüistico. En cualques casos bi ha parolas d'orichen anglo-saxón y parolas d'orichen galorromanico que pueden plegar a estar sinonimos parcials y coexistir por tener un significau mes concreto y con relación a la vida humana mientres que a parola anglo-saxona y mes abstracto y intelectual a parola galorromanica.

En tiempos posteriors a la presencia d'os normandos a influencia d'o francés continó y l'anglés tamién ampró nuevas parolas d'o francés. Muitos termins relacionaus con os vestius, con a moda, a cocina, a vinicultura, a diplomacia, o drama, a literatura, l'art y o ballet son d'orichen francés.

L'abundancia de parolas d'orichen normando y francés fa que adintro d'as luengas chermanicas l'anglés presente muitas parolas con un aspecto pareixiu a l'aragonés, por haber-ie en aragonés cognatos latinos d'ixos galicismos u tamién occitanismos pareixius a ixas parolas.

En politica y leis as parolas *president*, *representative*, *congress* ("congreso"), *constitution*, y *parliament* ("parlamento") son d'orichen galorromanico, como tamién duke (“duque”), marquis (“marqués”), viscount (“vizconte”), y baron (“barón”), contrastando con as parolas anglo-saxonas *king* (“rei”), *queen* (“reina”), *lord* (“sinyor”), *lady* (“sinyora”), *earl* (“conte”) y *knight* (“caballero”).

En urbanismo y construccions tenemos d'orichen galorromanico *city* ("ciudat"), *village* ("lugar", "aldeya"), *court* ("chuzgato", "tribunal"), *palace* ("palacio"), *manor* ("sinyoría", "feudo"), *mansion* ("palacio", "casa gran"), *residence* ("residencia"), y *domicile* ("domicilio"), contrastando con as parolas *town*, *borough*, *hall*, *house*, *bower*, *room*, que son d'orichen anglo-saxón.

Si contimparamos as parellas *freedom* con *liberty*, *hatred* con *enmity* ("odio" y "enemistat"), *love* con *affection* ("amor" y "afecto"), *likehood* con *probability*, *truth* con *veracity* ("verdat" y "veracidat") y *lying* con *mendacity* observamos que as parolas galorromanicas *liberty*, *enmity*, *affection*, *probability* y *mendacity* son d'un rechistro culto y tienen un significau mes amplo que belunas d'as primeras.

As costumbres d'os normandos a la hora de minchar influyoron en a traza de dicir a los platos de carne. Mientres que l'animal vivo contina estando *pig* (“tocín”), un plato de tocín guisau ye de “pork”. Una cosa pareixida esdevién con a parola *boeuf*, relacionada con o latín *bos*, *bovis* y con l'aragonés “buei”, y diferent a l'anglés *cow*. As parolas dinner (benasqués *disnar*, aragonés cheneral *chentar*), y *supper* (aragonés *cenar*, catalán *sopar*), son d'orichen galorromanico. O prestichio d'a cocina francesa fació que s'amprasen os termins *boil* ("bullir"), *broil* ("rostir en a gradella"), *fry*  ("freyir"), *grill* ("gradella"), *roast* ("rostiu"), *souse* ("escabeche") y *toast* ("tostada"/"torrada", "torrar").

Os sinyors feudals normandos teneban como afición fer cazatas, y bi ha tot un lexico de cazataires d'orichen galorromanico: *chasse* (“caza”, y fuera d'o contexto de cazataires “persecución”), *quarry* (“presa”), *scent* ("rastro"), and *track* (“pista”, “pisadas d'animal”) a diferencia de parolas anglo-saxonas como *to hunt* ("cazar").

Os nombres de muitos oficios ye d'orichen anglés: *baker*, (fornero), *builder* (constructor), *fisherman*, (pescataire), *hedger* ("chardinero", de *hedge*, "seto"), *miller* (molinero), *shepherd* (pastor), *shoemaker* (zapatero), y *weaver* (teixidor).

Manimenos as denominacions d'artisans especializaus que precisan d'una habilidat u formación mes gran ye d'orichen galorromanico: *carpenter* ("fustero"), *draper* (comerciant de telas, como a parola "drapero"), *haberdasher* ("mercero"), *joiner* ("fuster d'obra"), *mason* ("piquero"), *painter* ("pintor"), *plumber* ("fontanero") y *tailor* (“sastre”, que talla).

L'anglés ampró de l'anglo-normando verbos que teneban conchugacions incoativas. Estos verbos prenioron a la fin a radiz ixamplada acabada en *-ish* (*to establish*, *to finish*, *to punish*). L'anglés en prenió ampraus tantos que l'afixo *-ish-* cuasi se fació productivo como formador de verbos.

## Referencias

## Bibliografía
* *History of english*. Articlo titulau *History of english* en a edición de l'anyo 2007 d'a Enciclopedia Britannica.

## Se veiga tamién
*Galicismos en aragonés.
*Galicismos en bavaro.
*Galicismos en castellano.
*Galicismos en catalán.